Efter, at politiet under Dana Cup i Hjørring måtte klippe nummerpladen på fire busser og sende 21 af de 45 busser til syn, arbejder Nordjyllands Trafikselskab (NT) på at få de påtalte vognmænds busser kontrolleret. Men med tidsnød ser det ud til at være svært for dem at nå at blive klar til skolestart. - Jeg ville gerne kunne sige, at vi er helt klar, men for særligt Hjørring Citybusser har det været en stor øvelse, siger direktør hos NT, Jens Otto Størup. I et orienteringsbrev til kommuner og skoler skrev NT's direktør Jens Otto Størup tidligere, at de nu skulle til at følge op på mange fronter, og at man nu ville sikre sig at busser, der bliver brugt til skolebuskørsel er forsvarlige at have på vejene. "Vi har besluttet at stille et ekstraordinært krav til de vognmænd, som med én eller flere busser fik påtaler i forbindelse med politiets razzia i Hjørring. Vores krav går ud på, at vognmændene skal have nysynet alle de busser, som anvendes til skolebuskørsel, inden skolestart i år." Direktøren holder fast i kravene til busselskaberne. Men med godt en uge til skolestart må NT nu sende assistance til Hjørring Citybusser og håber på den måde, at de kan blive klar. - Vi holder fast i vores krav. Det er klart, at vi med skolestart lige om lidt gerne vil have så mange klar som muligt, men vi er nødt til også at arbejde på en plan B, siger Jens Otto Støvring fra NT. Også Hjørring Citybusser er fortrøstningsfulde, inden de mandag har møde med NT om status på kontrollen, fortæller driftsleder hos Hjørring Citybusser Bent Hansen.

Opsummering:
Mandag forsøger Nordjyllands Trafikselskab at få overblik over hvor mange skolebusser, der bliver klar til skolestart.